Kristian Thulesen Dahl (DF), 2003-05-08:
I Dansk Folkeparti har vi fuldstændig samme synspunkter som bl.a. ministeren og andre, der har sagt, at én ledig naturligvis er én ledig for meget.
Det er klart, fordi for den, der er ramt af ledighed, kan det være meget voldsomt, og specielt hvis det er ledighed i en længere periode.
Der er mange forklaringer, der har været bragt på banen:
dels spørgsmålet om, hvorvidt det er færre aktiverede, der nu reelt bliver meldt i ledighedskøen, dels om det er den almindelige internationale afmatning, der nu i højere grad slår igennem i dansk økonomi, end man har været vant til tidligere, og det faktum, at vi på trods af en international nedgang i konjunkturerne i længere tid har været drevet af et indenlandsk forbrug, som jo nok ikke har kunnet vare ved.
Det er sådan nogle faktorer, der gør, at vi står i den her situation. Men ikke desto mindre - og ligegyldigt, hvad forklaringen er - er det selvfølgelig uønskeligt og noget, vi alle sammen må tage bestik af for at se, hvad der kan gøres, og hvad det vil være fornuftigt at gøre. Derfor synes jeg også, det er godt, at vi har en debat som den, vi har her i dag.
Vi har også i andre sammenhænge her i Folketinget opmærksomheden rettet på det her.
Vi har i Finansudvalget haft et åbent samråd med finansministeren, dels om 2010-målsætningerne generelt, dels med beskæftigelsessituationen og ledigheden in mente.
Vi planlægger i et samarbejde mellem Finansudvalget og Det Politisk-Økonomiske Udvalg, som er de to udvalg, der i meget høj grad har med det her at gøre, en fælles høring her i starten af juni, hvor det drejer sig om at få nogle af de folk, der har været citeret her fra talerstolen i dag, ind for at give os nogle gode råd om, hvad der vil være godt at gøre for dansk økonomi i den nuværende situation, så vi gør noget i forhold til ledighedssituationen og selvfølgelig også på en måde, så vi ikke sætter holdbarheden i dansk økonomi over styr, så vi stadig væk fører en ansvarlig finanspolitik.
Vi ser frem til at få den debat ikke alene med vismændene, som har været bragt på banen, men også med arbejdsmarkedets parters repræsentanter udi økonomi, så vi også kan få deres vurdering af, hvor langt det rækker i den situation, vi står i. Ét punkt er det forunderligt at høre i debatten, specielt når nogle bestemte tager så stærkt del i den, og det er selvfølgelig dem, der har talt for, at det var nødvendigt at få f.eks. øget indvandring til Danmark for at kunne honorere et krav fra virksomhederne om flere i beskæftigelse.
Det er jo klart - og det er så, kan man sige, en lille, god ting ved denne debat - at vi får det frem, at vi selvfølgelig har massevis af arbejdskraft i Danmark, som kan bruges, for folk vil gerne være på arbejdsmarkedet frem for at være ledige eller i forskellige ordninger.
Det, vores bestræbelser må gå på, er selvfølgelig at få dem i beskæftigelse frem for at acceptere, at folk kommer udefra, kommer ind på det danske arbejdsmarked og tager arbejdspladser fra de danskere, vi gerne vil have fra lediggang til beskæftigelse.
Men der er nogle her i Folketingssalen, som jo har haft meget travlt med det med indvandringstanken i forhold til arbejdsmarkedet, som nu er meget bekymrede over, at vi har arbejdsløse danskere.
Jeg synes, den bekymring burde smitte af på den indvandrerpolitik, man fører.
Alle de polakker, der ønsker at komme til Danmark, skal have lov til at komme til Danmark og tage arbejde, også selv om vi i Danmark har arbejdskraft til at udføre det pågældende arbejde.
Det er jo en fornuftig ordning, der sikrer, at dér, hvor vi har en arbejdsløs dansker, kommer den arbejdsløse dansker selvfølgelig i første række i det danske samfund.
Det vil et stort flertal herinde i Folketinget inklusive nogle af de partier, der har meget travlt i dag, ændre fra den 1. maj 2004, så de her mennesker umiddelbart kan komme til Danmark og tage arbejde, uanset om vi i Danmark har arbejdskraft, der kan honorere det stykke arbejde, som en virksomhed efterspørger.
Det er mig fuldstændig uforståeligt.
Til slut skal jeg lige komme ind på nogle af de ting, som vi har været med til sammen med regeringen og nogle af de andre partier i bestræbelserne på at sikre bl.a. en arbejdsmarkedspolitik, som retter sig mod at få ledige i arbejde, som ikke hovedsagelig retter sig mod at få folk aktiveret, men mod via aktiveringssystemet at få folk over i reel beskæftigelse.
Der har vi lavet aftalen »Flere i arbejde«, som har været nævnt nogle gange, og som er ved at blive implementeret.
Vi har været med til at lave en aftale om flere boliger, som også på det private marked bør skaffe flere lejeboliger.
Vi har lavet en skatteaftale - som også har været nævnt flere gange heroppefra - som også retter sig mod at styrke beskæftigelsen.
Så er der nogle ting, som jeg synes har været fuldstændig overset.
Det har bl.a. været at sikre virksomhedernes konkurrenceevne, så man også på lidt længere sigt sikrer, at vores virksomheder er konkurrencedygtige i forhold til udenlandske virksomheder.
Det har jo noget at gøre med den langsigtede bestræbelse på at sikre folk beskæftigelse.
Endelig det med iværksætteri.
Der er et behov for, at vi sikrer en god iværksætterkultur i Danmark - det har jo været fuldstændig fraværende i debatten indtil nu - sådan at vi har den her undergrund af nye virksomheder, der hele tiden opstår - også som et bidrag til at bekæmpe ledigheden i det danske samfund.